text: [{"text_idx": "#000001", "text": "A\u0301hugaverd og go\u0301\u00f0 mynd av Gundadali fra\u0301 1957. B36-hu\u0301si\u00f0 var\u00f0 bygt i\u0301 1943, og bilurin F\u00f8 333 er ein Standard Vanguard a\u0301rgangur 1955/1958 (Myndaeigari Jo\u0301gvan a\u0301 La\u00f0)"}, {"text_idx": "#000002", "text": "Alti\u0301\u00f0 stuttligt og a\u0301hugavert at fa\u0301a sendandi gamlar myndir, ja, og skriva um myndirnar og at kanna ymist a\u0301 myndini. Tv\u00e6r forvitnisligar myndir, onnur av Gundadali i\u0301 1957, ta\u0301 F\u00f8royar og Hetland skuldu sp\u00e6la landsdyst i\u0301 fo\u0301tbo\u0301lti. Ni\u00f0ara myndin er fra\u0301 o\u0301lavs\u00f8kudegi 1959. Gundadalur er no\u0301gv broyttur hesi 58 a\u0301rini. Eg minnist v\u00e6l alt a\u0301 myndunum, ti\u0301 eg dugdi ikki meir enn at ganga, ta\u0301 i\u00f0 lei\u00f0in gekk i\u0301 Gundadal at hyggja at fo\u0301tbo\u0301ltsdysti saman vi\u00f0 pa\u0301pa mi\u0301num. Hvat si\u0301ggja vit so a\u0301 myndini omanfyri?"}, {"text_idx": "#000003", "text": "Mitt i\u0301 myndini si\u0301ggja vit bilin F\u00f8 333 av merkinum Standard Vanguard a\u0301rgangur 1955/1958. Ta\u00f0 var Standard Motor Company u\u0301r Coventry i\u0301 Bretlandi, sum framleiddi hesar bilar. Verksmi\u00f0jan var virkin a\u0301rini fra\u0301 1947 til 1963. Si\u0301\u00f0ani si\u0301ggja vit partar av fo\u0301tbo\u0301ltsv\u00f8llinum, sum var\u00f0 tikin i\u0301 ny\u0301tslu i\u0301 1911. I\u0301 B36-bo\u0301kini \u201cRenni\u00f0 dreingir\u201d stendur mangt a\u0301hugavert um fo\u0301tbo\u0301ltsv\u00f8llin, ti\u0301 ta\u00f0 var Havnar bo\u0301ltfelag, sum to\u0301k stig at byggja v\u00f8llin, men To\u0301rshavnar kommuna a\u0301tti v\u00f8llin."}, {"text_idx": "#000006", "text": "B36-hu\u0301si\u00f0 er eisini a\u0301hugavert, ti\u0301 karmarnir ta\u0301 og nu\u0301 eru sum dagur og na\u0301tt. Fyrstu a\u0301rini skiftu B36-sp\u00e6lararnir aftan fyri steinar i\u0301 Gundadali, og skuldu fo\u0301tbo\u0301ltsstyvlar skolast og andlit, f\u00f8tur og armar vi\u00f0, so fo\u0301ru teir i\u0301 a\u0301nna at tva\u0301a s\u00e6r. Ikki fyrr enn i\u0301 1943 bygdu tey B36-hu\u0301si\u00f0, sum stendur enn. Hu\u0301s vi\u00f0 go\u0301\u00f0um skiftingarru\u0301mum vi\u00f0 bru\u0301suba\u00f0 aftan a\u0301 venjing, men bert kalda bru\u0301su. HB-hu\u0301si\u00f0 sto\u0301\u00f0 u\u0301ti vi\u00f0 a\u0301nna vestanfyri. MI\u00f0skei\u00f0is i\u0301 myndini si\u0301ggjast skiftingarru\u0301mini, sum hoyrdu til svimjihylin fra\u0301 1930. Hylurin var\u00f0 stongdur i\u0301 1949, ti\u0301 hylurin var vor\u00f0in so skitin, at vandi var fyri ymsum smittum."}, {"text_idx": "#000007", "text": "Jo\u0301han Shell, konan og do\u0301ttirin uttan fyri summarhu\u0301si\u00f0 i\u0301 Gundadali. Jo\u0301han hev\u00f0i h\u00f8nur, velti epli og hev\u00f0i sey\u00f0 a\u0301 tr\u00f8\u00f0ni. (Myndeigari Bette Johansen)"}, {"text_idx": "#000008", "text": "Ta\u0301 myndirnar vo\u0301ru tiknar, \u00e6t vegurin fram vi\u00f0 nu\u0301 Listaska\u0301lanum Oyggjarvegurin og broytti seinni navni\u00f0 til Gundadalsvegur. Vinstrumegin a\u0301 fyrstu myndini si\u0301ggja vit \u201cElektricitetsverki\u00f0\u201d, sum ta\u00f0 \u00e6t ta\u0301. EL-verk var\u00f0 bygt a\u0301 Rundingi i\u0301 1920, men Havnin vaks so miki\u00f0 no\u0301gv, at verki\u00f0 megna\u00f0i ikki at n\u00f8kta el-t\u00f8rvin. \u00c6tlanin var at byggja u\u0301t a\u0301 Rundingi, men \u00e6tlanin var\u00f0 slept."}, {"text_idx": "#000009", "text": "To\u0301rshavnar kommuna byrja\u00f0i i\u0301 1948 at byggja El-verk vi\u00f0 Oyggjarvegin, og i\u0301 1950 var\u00f0 verki\u00f0 tiki\u00f0 i\u0301 ny\u0301tslu, og ta\u0301 ste\u00f0ga\u00f0i virksemi\u00f0 a\u0301 Rundingi. A\u0301 verkinum vi\u00f0 Oyggjarvegin sto\u0301\u00f0u tveir 600 hesta B&W motorar. El-verki\u00f0 bygdi fyrit\u00f8kan P.A. Petersen u\u0301r Keypmannahavn. I\u0301 1974 fo\u0301r fyrsti motorurin a\u0301 Sundi at mala, og ta\u0301 var ikki longur bru\u0301k fyri el-verkinum vi\u00f0 Oyggjarvegin. Havnin hev\u00f0i ta\u0301 eisini fingi\u00f0 streym u\u0301r Vestmanna."}, {"text_idx": "#000010", "text": "N\u00e6rmastu grannar til fo\u0301tbo\u0301ltsv\u00f8llin vo\u0301ru hu\u0301sini n\u00e6rmast til vinstru a\u0301 n\u00e6stu myndini, har Meinhard og Jutta Andeasen bu\u0301\u00f0u. Longri uppi a\u0301 ovastu myndini si\u0301ggja vit hu\u0301sini hja\u0301 Harry Johansen, sum vo\u0301ru bygd 1948/1949 a\u0301 tr\u00f8\u00f0ni hja\u0301 familjuni. Eini summarhu\u0301s standa a\u0301 tr\u00f8\u00f0ni, og la\u0301gu summarhu\u0301sini a\u0301tti Jo\u0301han Shell, pa\u0301pi Harry Johansen."}, {"text_idx": "#000011", "text": "Bette, do\u0301ttir Harry, sigur m\u00e6r, at ta\u0301 hon var sma\u0301genta, bu\u0301\u00f0u i\u0301 hu\u0301sunum A\u0301sbj\u00f8rn og Ninna Nattestad og b\u00f8rn teirra Natte og Beinta. Oman fyri el-verki\u00f0 standa hu\u0301sini hja\u0301 Marius Weihe, og har standa eisini hvi\u0301tu hu\u0301sini hja\u0301 Henningi Jacobsen. Hinumegin hu\u0301sini hja\u0301 Harry Johansen standi eini hvi\u0301t hu\u0301s, men hu\u0301sini eru tikin ni\u00f0ur. Hu\u0301sini a\u0301tti Petur Mohr Persson, pa\u0301pi Niels Persson. Mi\u00f0skei\u00f0is i\u0301 ovastu mynd si\u0301ggja vit ski\u0301\u00f0ibrekkuna fra\u0301 HB-hu\u0301sinum og ni\u00f0an til tr\u00f8\u00f0na hja\u0301 Henry Djurhuus. M\u00e6r er sagt, at ski\u0301\u00f0ibrekkan rigga\u00f0i ikki v\u00e6l, ti\u0301 ov li\u0301ti\u00f0 av kava fekst at liggja a\u0301 brekkuni."}, {"text_idx": "#000013", "text": "Leave a reply Cancel reply"}]